Broj: 711-I-193- P-211-21/23-11-24

Zagreb, 17. siječnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Dalibora Domitrovića, gradonačelnika Grada Ogulina**, na 200. sjednici, održanoj dana 17. siječnja 2023.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Dalibora Domitrovića, gradonačelnika Grada Ogulina, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik dana 02. srpnja 2019.g. kao predsjednik Skupštine trgovačkog društva Stambeno komunalno gospodarstvo d.o.o. Ogulin donio odluku o imenovanju Sanje Tomić na funkciju** **direktorice navedenog trgovačkog društva bez prijedloga Gradskog vijeća Grada Ogulina.**
2. **Poziva se dužnosnik Dalibor Domitrović da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Dana 14. rujna 2021.g. u Povjerenstvu je pod brojem 711-U-4688-P-211/21-01-1 zaprimljena neanonimna prijava u kojoj se navodi da je dužnosnik Dalibor Domitrović povrijedio odredbe ZSSI-a prilikom imenovanja direktora i članova nadzornog odbora u trgovačkim društvima u vlasništvu Grada Ogulina, konkretno u društvu Stambeno komunalno gospodarstvo Ogulin d.o.o. te u društvu Vodovod i kanalizacija d.o.o. Ogulin. Također, dana 14. rujna 2021.g. u Povjerenstvu je pod brojem 711-U-4690-P-211/21-02-1 zaprimljena neanonimna prijava u kojoj je navedeno da je dužnosnik Dalibor Domitrović, kao i njegovi zamjenici, osim plaće primio i naknade, kao što su božićnica, regres, dar u naravi, dar za djecu i slično, a što je protivno odredbama ZSSI-a.

Člankom 3. stavkom 1. podstavkom 39. ZSSI-a propisano je da se dužnosnicima u smislu navedenog Zakona smatraju gradonačelnici, općinski načelnici i njihovi zamjenici. Stoga je i Dalibor Domitrović, povodom obnašanja dužnosti gradonačelnika Grada Ogulina, obvezan postupati sukladno odredbama ZSSI-a.

Uvidom u sudski registar Trgovačkog suda u Zagrebu - Stalna služba u Karlovcu, Povjerenstvo je utvrdilo da je pod brojem MBS: 020032462, upisano trgovačko društvo Stambeno komunalno gospodarstvo d.o.o. za komunalne djelatnosti, upravljanje zgradama i poslovanje nekretninama, čiji je jedini osnivači Grad Ogulin, dok je pod brojem MBS: 020026844 upisano trgovačko društvo Vodovod i Kanalizacija d.o.o., čiji su osnivači Grad Ogulin, Općina Josipdol, Općina Tounj, Općina Plaški, te Općina Saborsko.

Povjerenstvo je radi provjere točnosti saznanja koja proizlaze iz navoda u prijavi zatražilo od trgovačkog društva Stambeno komunalno gospodarstvo d.o.o. očitovanje je li Skupština trgovačkog društva Stambeno komunalno gospodarstvo d.o.o. imenovala direktoricu Sanju Tomić na temelju prethodnog prijedloga Gradskog vijeća Grada Ogulina te ako jest, društvo je pozvano dostaviti navedeni prijedlog.

Nadalje, Povjerenstvo je radi provjere točnosti saznanja koja proizlaze iz navoda u prijavi zatražilo od trgovačkog društva Vodovod i kanalizacija d.o.o. očitovanje je li Skupština trgovačkog društva Stambeno komunalno gospodarstvo d.o.o. imenovala direktora Bojana Prebežića na temelju prethodnog prijedloga Gradskog vijeća Grada Ogulina te ako jest, društvo je pozvano dostaviti navedeni prijedlog.

Zaključno, Povjerenstvo je radi provjere točnosti saznanja koja proizlaze iz navoda u prijavi zatražilo od Grada Ogulina očitovanje jesu li, kada i u kojim iznosima dužnosniku Daliboru Domitroviću, gradonačelniku Grada Ogulina, u razdoblju od stupanja na dužnost u lipnju 2017.g. do dana upućivanja dopisa uz plaću isplaćeni: božićnica, uskrsnica, dar u naravi prigodom božićnih/uskršnjih blagdana, naknada za godišnji odmor (regres), dar za dijete, potpore za novorođenče i druge prigodne nagrade do popisnog iznosa te eventualno druge naknade uz plaću.

Trgovačko društvo Stambeno komunalno gospodarstvo d.o.o. odgovorilo je na traženje Povjerenstva dopisom Broj: 01-127/1-21 od 30. listopada 2021. navodeći da je Skupština istog imenovala direktoricu tvrtke temeljem osnivačkog akta, Izjave o usklađenju općih akata društva s ograničenom odgovornošću sa Zakonom o trgovačkim društvima, koji je na snazi od 06. prosinca 2018.g. te je istim propisano da direktora društva imenuje i opoziva Skupština, kao i da je Sanja Tomić imenovana direktoricom dana 02. srpnja 2019.g. Također, navodi se kako je temeljem navedene Izjave i odluke Skupštine Trgovački sud u Zagrebu - Stalna služba u Karlovcu izvršio upis imenovanja direktora u sudski registar kojom prilikom prijava za upis nije ocijenjena nepotpunom, zbog nedostatka prethodne suglasnosti predstavničkog tijela jedinice lokalne samouprave. Kao prilog dopisu dostavljen je i Zapisnik sa Skupštine društva na kojoj je donesena odluka o imenovanju direktorice.

Trgovačko društvo Vodovod i kanalizacija d.o.o. očitovalo se dopisom Broj: 604/2021 od 22. listopada 2021. u kojem se navodi da temeljem odredbe članka 16. stavak 2. i članka 23. Društvenog ugovora o osnivanju trgovačkog društva Vodovod i kanalizacija d.o.o. od 30. rujna 2016. godine Nadzorni odbor društva imenuje i opoziva Upravu društva, odnosno da svojom odlukom imenuje direktora društva na vrijeme od 4 godine te sklapa Ugovor o rad s direktorom društva u ime društva. U privitku dopisa dostavljen je i Zapisnik sa sjednice Nadzornog odbora društva, kao i Odluka o imenovanju direktora društva, Bojana Prebežića.

Nastavno na zaprimljeni dopis Povjerenstvo je dopisom broj 711-I-2061-P-211/21-09-8 od 13. prosinca 2021.g. od trgovačkog društva Vodovod i kanalizacija d.o.o. zatražilo dodatno očitovanje na okolnosti je li Skupština naslovnog trgovačkog društva imenovala članove Nadzornog odbora Borisa Ilovaču, Ivana Vukovića, Željka Tonkovića, Miru Turković i Dubravku Boban, je li navedenim imenovanjima prethodno prethodio prijedlog predstavničkog tijela jedinice lokalne samouprave-osnivača navedenog trgovačkog društva te tko su bili članovi Skupštine naslovnog trgovačkog društva u trenutku imenovanja članova Nadzornog odbora. Također, od trgovačkog društva zatraženo je da dostavi odluke o imenovanju članova Nadzornog odbora te zapisnike sa sjednice Skupštine društva na kojoj su imenovani.

Trgovačko društvo Vodovod i kanalizacija d.o.o. odgovorilo je na traženje Povjerenstva dopisom Broj: 671/2021 od 27. prosinca 2021.g. u kojem se navodi da temeljem ovlasti članka 11.točke 4. Društvenog ugovora o osnivanju trgovačkog društva Vodovod i kanalizacija d.o.o. Ogulin Skupština društva imenuje i opoziva članove Nadzornog odbora, izuzev člana koji je predstavnik zaposlenika, a kojega na četiri godine odabiru zaposlenici društva. Nadalje se navodi da skupština društva imenuje i opoziva članove Nadzornog odbora temeljem odluke o predlaganju kandidata za izbor članova Nadzornog odbora trgovačkog društva Vodovod i kanalizacia d.o.o. Ogulin od strane tijela jedinica lokalne samouprave. Zaključno se ističe da su članovi Skupštine trgovačkog društva u trenutku imenovanja Ivana Vukovića, Željka Tonkovića i Mire Turković bili Dalibor Domitrović, predsjednik Skupštine, te Zlatko Mihaljević i Ivica Sopek, članovi Skupštine. U prilogu dopisa dostavljeni su Odluka o predlaganju kandidata za izbor člana nadzornog odbora trgovačkog društva Vodovod i kanalizacija d.o.o Ogulin od strane Gradskog vijeća Grada Ogulina, klasa: 023-01/17-01/113, Odluka o prihvaćanju članova nadzornog odbora te Zapisnik sa Skupštine trgovačkog društva Vodovod i kanalizacija d.o.o Ogulin klasa: 023-01717-017113, urbroj:2133/02-02-17-1 od 05. rujna 2017.g.

Grad Ogulin odgovorio je na traženje Povjerenstva dopisom klasa:400-01/21-01/603, urbroj: 2133/02-03/1-21-2 od 25.listopada 2021.g. u kojem se navodi da dužnosniku Daliboru Domitroviću, gradonačelniku Grada Ogulina, u razdoblju od stupanja na dužnost u lipnju 2017. godine pa do dana očitovanja uz plaću nikada nije isplaćena niti jedna naknada.

Člankom 4. stavkom 1. ZSSI-a propisano je da se plaćom dužnosnika smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. stavkom 1. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Prvenstveno se utvrđuje da iz očitovanja Grada Ogulina proizlazi da dužnosnik Dalibor Domitrović uz plaću za obnašanje dužnosti gradonačelnika Grada Ogulina nije ostvarivao druge primitke koji ujedno ne predstavljaju naknadu stvarnih troškova (regres, božićnica i dr.) zabranjene člankom 7. točkom d) ZSSI-a, stoga Povjerenstvo u tom dijelu navode prijave ocjenjuje neosnovanima.

Člankom 48. stavkom 1. podstavkom 6. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09,. 36/09., 150/11., 144/12., 19/13., 137/15., 123/17., 98/19. i 144/20.) propisano je da općinski načelnik, odnosno gradonačelnik imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno.

Člankom 440. Zakona o trgovačkim društvima („Narodne novine“, broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., 40/19. i 34/22.) propisano je da članovi društva u skupštini donose odluke na koje su ovlašteni zakonom i društvenim ugovorom, osim ako se svi članovi u pojedinom slučaju u pisanom obliku ne dogovore o odluci koju treba donijeti ili izjave da su suglasni s time da se o njoj glasuje pisanim putem.

Člankom 11. točka 4. Društvenog ugovora o osnivanju Trgovačkog društva Vodovod i kanalizacija d.o.o. Ogulin propisano je da Skupština društva imenuje i opoziva članove Nadzornog odbor izuzev člana koji je predstavnik zaposlenika i kojeg na četiri godine odabiru zaposlenici društva.

U odnosu na imenovanje članova nadzornih odbora trgovačkih društava u vlasništvu jedinica lokalne samouprave člankom 15. stavkom 2. ZSSI-a propisano je da članove upravnih i nadzornih tijela predstavničko tijelo jedinice lokalne samouprave predlaže glavnoj skupštini, odnosno skupštini društva.

Povjerenstvo ističe kako je gradsko vijeće Grada Ogulina odlukom klasa: 023-01/17-01-113, urbroj: 2133/02-02-17-1 od 05.rujna 2017. Skupštini trgovačkog društva Vodovod i kanalizacija d.o.o. predložilo da za članove Nadzornog odbora trgovačkog društva Vodovod i kanalizacija d.o.o. Ogulin kao predstavnike Grada Ogulina izabere Ivana Vukovića, Željka Tonkovića i Miru Turković.

Stoga, a budući da je u konkretnom slučaju dužnosnik Dalibor Domitrović, kao predsjednik Skupštine trgovačkog društva Vodovod i kanalizacija d.o.o. donio odluku o imenovanju članova Nadzornog odbora navedenog društva na prijedlog Gradskog vijeća Grada Ogulina u odnosu na navedenu okolnost protiv obveznika nije pokrenut postupak.

U odnosu na imenovanje direktorice trgovačkog društva Stambeno komunalnog gospodarstva d.o.o. Ogulin, Povjerenstvo ističe da je člankom 15. stavkom 2. ZSSI-a propisano da članove nadzornih tijela trgovačkih društava u kojima jedinica lokalne samouprave ima udio u vlasništvu predstavničko tijelo jedinice lokalne samouprave predlaže glavnoj skupštini, odnosno skupštini društva.

Povjerenstvo pritom ističe kako nije sporno da je čelnik izvršne vlasti jedinice lokalne ili regionalne samouprave ovlašten na skupštinama trgovačkih društava u vlasništvu te jedinice glasovati za imenovanje članova Uprave, odnosno ukoliko sam predstavlja Skupštinu da je ovlašten donositi odluku o opozivu ili imenovanju člana Uprave, ali s tom razlikom da bi njegovu glasovanju na skupštini ili donošenju odluke trebao prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

U konkretnome je slučaju obavljanje funkcije člana Skupštine društva Stambeno komunalno gospodarstvo d.o.o., kojem je osnivač Grad Ogulin, povezano s obnašanjem dužnosti gradonačelnika Grada Ogulina.

Stoga, a budući da je u konkretnom slučaju izostao prijedlog Gradskog vijeća Grada Ogulina za imenovanje direktorice trgovačkog društva Stambeno komunalno gospodarstvo d.o.o. Ogulin, odnosno da je dužnosnik Dalibor Domitrović 02. srpnja 2019.g., kao predsjednik Skupštine trgovačkog društva Stambeno komunalno gospodarstvo d.o.o., donio odluku o imenovanju direktorice navedenog trgovačkog društva bez prijedloga Gradskog vijeća Grada Ogulina, donesena je odluka kao u točki I. izreke.

Sukladno članku 39. stavku 3. ZSSI-a, u točki II. izreke poziva se dužnosnik Dalibor Domitrović da, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja koji se odnose na točku I. ove odluke.

Poziva se dužnosnik da uz očitovanje Povjerenstvu dostavi i eventualnu daljnju relevantnu dokumentaciju s kojom raspolaže, a kojom će potvrditi svoje navode.

Slijedom navedenog odlučeno je kao u izreci ove odluke.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Dalibor Domitrović, osobna dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana